**In Rainbows** on englantilaisen rock-yhtye Radioheadin seitsemäs studioalbumi, joka julkaistiin 10. lokakuuta 2007. Sen pystyi lataamaan digitaalisesti yhtyeen kotisivuilta haluamallaan summalla. 3. joulukuuta 2007 albumista julkaistiin "discbox"-versio, joka sisälsi toisen CD:n, kaksi vinyylilevyä, kansitaiteen ja sanoituslehtisen. Normaalina CD:nä albumi julkaistiin 31. joulukuuta 2007, ja sitä seurasi ensimmäinen single, "Jigsaw Falling into Place", 14. tammikuuta 2008. Pohjois-Amerikassa levyn julkaisi levy-yhtiö TBD Records 1. tammikuuta 2008.

Radiohead työskenteli levyn parissa yli kahden vuoden ajan, sillä sen tekeminen alkoi jo vuoden 2005 alkupuolella. Nauhoitusten välillä yhtye esiintyi Euroopassa ja Pohjois-Amerikassa kolmen kuukauden ajan vuonna 2006.

*In Rainbows* on ensimmäinen albumi, jonka Radiohead teki sen jälkeen, kun sen levytyssopimus EMI:n kanssa oli loppunut. *In Rainbowsin* ja sitä edeltäneen albumin *Hail to the Thiefin* väli on ajallisesti pisin yhtyeen historiassa. Kun albumi oli julkaistu digitaalisesti, siitä kirjoitettiin monia arvosteluja. Albumin kaupallisesta menestymisestä ei ole varmaa tietoa, koska Radiohead ei ole suostunut ilmoittamaan albumin myyntimäärää. CD-julkaisu oli kuitenkin ensimmäisellä sijalla sekä Britannian albumilistalla että Yhdysvaltojen *Billboard* 200 -listalla. Levy voitti kaksi Grammy-palkintoa vuonna 2009.

Albumista on tehty remixversio *Rainydayz Remixes*.

Albumin tekeminen
-----------------

### Nauhoittaminen

Radiohead aloitti työskentelyn seitsemännen studioalbuminsa parissa helmikuun puolessavälissä vuonna 2005, kun yhtye oli palannut tauolta. Laulaja Thom Yorke ja kitaristi Jonny Greenwood esittivät uuden kappaleen, "Arpeggi", Lontoon Ether-festivaalilla maaliskuussa 2005. Myöhemmin, saman vuoden kesänä Yorke esiintyi akustisesti tilaisuudessa, joka järjestettiin Reilun kaupan puolesta. Hän esitti nauhoittamatta jääneet kappaleet "Nude" ja "Reckoner", uuden kappaleen "House of Cards" sekä kappaleen "Last Flowers [Till Hospital]", joka oli jäänyt yli *OK Computerilta*. Tavanomaiset nauhoitukset alkoivat elokuussa 2005, ja Radiohead kertoi niistä ajoittain uudessa blogissaan, *Dead Air Spacessa*. Nauhoitukset jatkuivat alkuvuoteen 2006, mutta edistyminen oli hidasta. Yorke kertoi yhtyeen vain kuluttaneen paljon aikaa studiossa, mikä oli ollut erittäin turhauttavaa. Yhtyeellä oli vaikeuksia löytää voimia pitkän tauon jälkeen, eikä levyllä ollut tuottajaa eikä deadlinea, mikä vaikeutti edistymistä. Helmikuussa 2006 yhtye otti tuottajakseen Mark "Spike" Stentin, pitkäaikaisen tuottajansa Nigel Godrichin sijasta. Colin Greenwood kommentoi päätöstä sanomalla, että Godrich ja yhtye tunsivat toisensa jo niin hyvin, että kaikesta oli tullut liian helppoa. Vaikka yhtye oli jo kirjoittanut monia uusia kappaleita, vain muutamia syntyi lisää äänityksissä Stentin kanssa. Yorke kertoi yhtyeen olleen edelleen vähän eksyksissä.
Äänitykset päättyivät huhtikuussa 2006.

Jonny Greenwood kertoi nauhoitusten fiiliksestä seuraavasti:

> »Fiilis oli vähän samanlainen kuin *Kid A:n* sessioissa. *OK Computerin* menestyksen jälkeen meistä tuntui, että meille on myönnetty paljon vapauksia ja että voisimme käyttää sessioihin paljon aikaa ilman paineita. Ehkä siksi uuden levyn tekeminen tuntui samanlaiselta. Meillä oli enemmän aikaa tehdä kokeiluja ja venyttää koko prosessia, koska edessä ei ollut odottamassa valmiiksi sovittua kiertuettakaan. Nyt kun katsoo taaksepäin niin huomaa, että tunnelma oli samanlainen kuin *Kid A:n* aikoihin.»   
> (Jonny Greenwood)
> 
> 

Radiohead esiintymässä Berkeleyssä Kaliforniassa vuoden 2006 kiertueellaan.
Yhtye päätti lähteä kiertueelle, ja Yorken mukaan kaikki olivat tyytyväisiä, kun eivät joutuneet enää olemaan studiossa. Vuoden 2006 toukokuun ja kesäkuun Radiohead esiintyi monissa suurissa kaupungeissa Euroopassa ja Pohjois-Amerikassa. Eurooppaan yhtye palasi elokuussa ja soitti useilla festivaaleilla. Kiertue oli Radioheadin ensimmäinen moneen vuoteen, ja liput myytiin loppuun monissa esiintymispaikoissa, myös pienemmissä paikoissa, kuten klubeissa ja teattereissa. Yhtye piti muun muassa hyväntekeväisyyskonsertin Lontoossa Maan ystävien kampanjassa, jossa kerrottiin ilmastonmuutoksesta. Yhtye soitti myös suurilla musiikkifestivaaleilla kuten Bonnaroossa ja V Festivaalilla. Bonnaroossa yhtye esitti 28 kappaletta, mikä oli pisin konsertti vuosiin. Yhtye soitti kiertueella myös uusia kappaleitaan.

Kiertueen jälkeen Radiohead jatkoi nauhoituksia syyskuussa 2006, tällä kertaa Godrichin kanssa. Yorke kertoi yhtyeen blogissa, että vihdoinkin nauhoitukset sujuivat eikä aika kulunut vain studiossa vetelehtimiseen. Yhtye piti välillä joulutauon ja palasi studioon tammikuun puolessa välissä vuonna 2007, jolloin kuvia, sanoituksia, videoita ja pätkiä uusista kappaleista alettiin julkaista yhtyeen blogissa. Huhtikuun lopussa Yorke kertoi, että CD:n materiaali oli valmis. Kesäkuussa Nigel Godrich lähetti yhtyeen blogiin otteita kappaleista. Niiden joukossa oli esimerkiksi "Jigsaw Falling into Place" (jota yhtye oli esittänyt 2006 nimellä "Open Pick"), "Down Is the New Up", "Bangers + Mash", "All I Need", "Faust Arp" ja "Weird Fishes/Arpeggi". Yhtye sai äänitykset valmiiksi kesäkuussa, ja albumi masteroitiin New Yorkissa heinä- ja elokuussa 2007.

### Musiikki ja sanoitukset

Musiikkinäytteet"Nude""Nude", kappale joka on kirjoitettu vuonna 1997, edustaa Radioheadin minimalistisen, elektronisen ja dub musiikin innoittamaa tyyliä, joka on sekoitettu hiljaiseen balladiin."House of Cards"Kappaleessa "House of Cards" Radiohead on siirtynyt kohti perinteisiä rakkausballadeja mutta säilyttänyt samalla elektronisen tyylin.Äänitiedostojen kuunteluohjeet

Albumilla on monia kappaleita, jotka Radiohead esitteli vuoden 2006 kiertueellaan, kuten "15 Step", "Bodysnatchers", "All I Need" ja "Videotape". Lisäksi "Arpeggi" ja "Open Pick", joita myös soitettiin kiertueella, pääsivät levyllä uudelleen nimettyinä: "Weird Fishes/Arpeggi" ja "Jigsaw Falling into Place". "Nude", jonka Radiohead soitti ensimmäistä kertaa *OK Computerin* maailmankiertueella, julkaistiin lopulta uudelleen sovitettuna *In Rainbowsilla*. "Reckoner" taas oli esitetty ensimmäisen kerran vuonna 2001, mutta albumiversio on erilainen.

Yhtye värväsi Matrixin musiikkikoulun ja taidekeskuksen oppilaat Oxfordista avukseen aloituskappaleeseen "15 Step". Colin Greenwood ja Nigel Godrich ajattelivat aluksi käyttää taputuksia, mutta kun ne eivät kuulostaneet tarpeeksi hyviltä, he päättivät nauhoittaa tilalle lasten hurraahuutoja. "Bodysnatchers", kappale jonka Yorke kuvaili kuulostavan Wolfmotherilta, Neu!:lta ja hippirockilta, äänitettiin hyperaktiivisen manian aikana, jonka vallassa Yorke oli juuri ennen sairastumistaan. Kappaleeseen "All I Need" Jonny Greenwood halusi äänittää valkoista kohinaa, joka saadaan aikaan soittamalla äänekkäästi, mutta studio-olosuhteissa se ei onnistunut. Hän ratkaisi ongelman käyttämällä jousiorkesteria, joka soitti sävelasteikon jokaista nuottia ja peitti eri taajuudet. "Videotapen" säveltäminen oli Yorken mukaan täydellistää tuskaa. Kun Yorke oli poistunut studiosta, Godrich ja Jonny Greenwood olivat tehneet kappaleesta riisutun, minimalistisen pianoballadin.

Yorke on sanonut albumin sanoituksien perustuvan "pelkoon, siihen tunteeseen kun istuu ruuhkassa ja ajattelee: 'Olen varma että minun pitäisi tehdä jotain muuta'... se on samantyylinen kuin *OK Computer*, mutta paljon pelottavampi." Toisessa haastattelussa Yorke kertoi albumin kertovan paniikista, joka syntyy kun ihminen tajuaa kuolevansa. Ed O'Brien puolestaan on kutsunut lyriikoita yleismaailmallisiksi ja sanonut niiden kertovan ihmisenä olemisesta. Kappaletta "Bodysnatchers" ovat inspiroineet Viktoriaanisen kauden kummitustarinat ja vuoden 1972 romaani *The Stepford Wives*. "Jigsaw Falling into Place" kertoo osaksi siitä kaaoksesta, jota Yorke näki käydessään ulkona viikonloppuisin Oxfordissa.

### Kansitaide

Albumin kansikuvan on tehnyt Stanley Donwood. Donwood teki kokeiluja etsauksella, kylvetti tulosteita hapossa ja antoi niiden syöpyä sattumanvaraisesti. Hän aikoi aluksi kuvata lähiöelämää mutta tajusi nopeasti ettei aihe sopinut musiikkiin. Donwood antoi kuvia säännöllisesti yhtyeen kommentoitaviksi albumin nauhoitusten aikana, ja hän latasi myös päivittäin kuvia yhtyeen kotisivuille, vaikka yksikään siellä olleista kuvista ei päässyt lopulliseen kansikuvaan. Donwood on nimittänyt albumin kansitaideteosta värikkääksi ja sanonut, että se on "myrkyllinen sateenkaari, sellainen joita näkee lätäköissä". Juuri ennen albumin digitaalista julkaisua yhtye päätti, ettei käyttäisi kantta vielä vaan säästäisi sen fyysisen levyn julkaisuun. Albumin "disc-box"-versiossa on lehtinen, jossa on Donwoodin taideteoksia.

Julkaisu
--------

### Levy-yhtiö ja albumin jakelu

Radioheadin kuuden albumin sopimus EMI:n kanssa täyttyi vuoden 2003 albumilla *Hail to the Thief*. Kun *In Rainbows* oli saatu valmiiksi, yhtye ei ollut vielä päättänyt, miten julkaisisi sen. Yorke sanoi myös yhdessä vaiheessa, että hänellä oli mielessä materiaalin julkaiseminen singleinä tai EP:inä. Hän päätti kuitenkin, ettei albumia julkaistaisi vain Internetissä. Hänen mielestään kaikilla faneilla ei olisi välttämättä ollut teknologisia valmiuksia ladata uutta albumia Internetistä.

Vuonna 2006 yhtye kertoi, että sillä ei ollut sopimusta eikä julkaisun määräaikaa, mikä oli sekä vapauttavaa että pelottavaa. Yorke kommentoi levytyssopimusta niin, että yhtye olisi pitänyt "vanhasta EMI:stä", jossa ei oltu liian huolestuneita osakkeenomistajista, mutta sellaisesta ei ollut juuri toivoa.

Haastattelussa Jonny Greenwoodilta kysyttiin, miksi yhtye ei uusinut sopimustaan Parlophonen kanssa, ja Greenwood vastasi seuraavasti:

> »Parlophonella oli kolme tai neljä ihmistä, joista todella pidimme, ja he olivat ainoa asia, jota todella kaipaamme vanhasta järjestelystä. Levy-yhtiön kanssa työskentely ei vain tuntunut enää samalta. Ei ihmisten takia, vaan siitä syystä, millaisiksi kaikki isot levy-yhtiöt ovat tätä nykyä muuttuneet. Kyse on aina osakkaista ja rahoittajista eikä musiikin tekeminen ole enää yhtä hauskaa ja vapaata kuin mitä se ennen oli. Sellainen ei vain, noh, sovi meille. Siellä ei koskaan varsinaisesti ymmärretty, mitä olimme tekemässä tai mitä halusimme tehdä. Oikeastaan siellä ei ymmärretty juuri mitään muutakaan.»   
> (Jonny Greenwood)
> 
> 

Radiohead on pitänyt itsellään oikeudet albumin nauhoituksiin ja kappaleiden sävellyksiin. Internetin kautta ladattava ja disc-box-versio ovat yhtyeen itse julkaisemia, mutta CD-julkaisua varten musiikki on lisensoitu levy-yhtiöille. Albumin lisenssisopimuksia hoitaa yhtyeen julkaisija Warner Chappell.

### Formaatit ja julkaisu

Radiohead ilmoitti 1. lokakuuta 2007 blogissaan seitsemännen albuminsa, *In Rainbowsin*, nimen, kappalelistan ja julkaisupäivät. Yhtyeellä ei ollut tuolloin sopimusta minkään levy-yhtiön kanssa, joten albumi julkaistiin digitaalisena pakettina Internetissä. Se oli mahdollista ladata sivustolta inrainbows.com 10. lokakuuta 2007 noin kello 5.30 GMT alkaen. Jotta albumin levityksessä olisi mahdollisimman vähän teknisiä ongelmia, Radiohead otti avukseen brittiläisen PacketExchange-yhtiön. Albumia levitettiin yksityisten, ruuhkattomien internetyhteyksien kautta, joiden avulla kierrettiin julkiset Internet-palvelimet. ZIP-pakattu tiedosto sisälsi albumin kymmenen kappaletta MP3-muodossa, joka on DRM-vapaa formaatti. Ostajaa kehotettiin valitsemaan itse hinta, johon lisättiin luottokorttimaksu (45 penceä), mikäli valittu summa oli yli 0,00 puntaa. *In Rainbowsin* nettijakelu lopetettiin 10. joulukuuta 2007.

Latauksen huono äänenlaatu aiheutti pienen kohun, johon Jonny Greenwood kommentoi:

> »Kritiikki tuli ehkä ihmisiltä, jotka...suoraan sanottuna kritiikin esittäjät olivat mielestäni sitä porukkaa, jotka tuhlaavat aivan liikaa rahaa hifijärjestelmiinsä. Tiedäthän niitä tyyppejä, jotka pyörivät lauantaiaamuisin hifi-kaupoissa. Halusimme tehdä laadusta hieman iTunesia paremman ja hieman cd-levyä heikomman, joten valitsimme luvun jostain 128:n ja 300:n välimaastosta. Ja sen lisäksi tiedoston piti olla kooltaan sellainen, että sen saisi ladattua kohtuullisen nopeasti, ilman 20 minuutin odotteluja. Nämä asiat otimme huomioon. Nyt on sitten kuulunut valituksia siitä, että emme käyttäneet äänenpakkaukseen häviötöntä FLAC-formaattia. Valitukset eivät oikeastaan juuri heilauta minua, sillä se ei ole cd eikä sitä ole hinnoiteltu kuten cd:tä.»   
> (Jonny Greenwood)
> 
> 

Toinen versio albumista, "discbox", oli sekin tilattavissa sivustolta inrainbows.com, ja se julkaistiin 3. joulukuuta 2007. Kovakantinen boksi sisältää albumin CD:nä ja kaksi 12 tuuman 45 rpm vinyylilevyä, joissa on kansitaiteet ja sanoituslehtiset. Boksissa on myös toinen levy, joka sisältää kahdeksan ylimääräistä kappaletta, digitaalisia kuvia ja taideteoksen. Boksiversio levystä maksoi 40 puntaa, mihin sisältyi myös MP3-lataus. Se on ostettavissa inrainbows.comin kautta, kunnes painos loppuu.

Yorke konsertissa Barcelonassa kesällä 2008.
Albumin julkaisi CD:nä ja vinyylinä Japanissa levy-yhtiö Hostess 26. joulukuuta 2007, Australiassa 29. joulukuuta 2007 levy-yhtiö Remote Control/XL ja Pohjois-Amerikassa ja Kanadassa 1. tammikuuta 2008 levy-yhtiö ATO TBD Recordsin ja MapleMusicin/Fontanan painamana. Muualla maailmassa albumin julkaisi 31. joulukuuta 2007 itsenäinen levy-yhtiö XL Recordings. CD-julkaisu on pahvipaketissa, joka sisältää CD:n, sanoitukset sisältävän lehtisen ja useita kansitaidetarroja. Ostaja voi laittaa tarrat ja CD:n tyhjään CD-koteloon ja luoda 'tee-se-itse'-pakkauksen, kuten albumin TV-mainoksessa näytettiin Yhdysvalloissa. *In Rainbows* on Radioheadin ensimmäinen albumi, jota myytiin iTunes Storessa.

Webcast *Scotch Mist*, yksityiskonsertti, joka kuvattiin Radioheadin Oxfordin studioilla, julkistettiin uudenvuodenaattona 2007. Videolla yhtye ei vain soita *In Rainbowsia*, vaan mukana on myös runoja ja kohtauksia, joita yhtye on luonut tai valinnut. Albumista julkaistiin myös Covent Gardenissa kuvattu livevideo *In Rainbows – From the Basement*, jossa tulkitaan kymmentä levyn kappaletta. Yhtye lähti kiertueelle Pohjois-Amerikkaan, Eurooppaan, Etelä-Amerikkaan ja Japaniin toukokuussa 2008 ja se jatkui vuoden loppuun.

*Wired*-lehden haastattelussa Yorke kertoi Radioheadin kaikkien viimeisimpien albumien ja oman sooloalbuminsa vuotaneen Internetiin, joten yhtye päätti vuotaa levyn itse. Radioheadin managerit ovat sanoneet, etteivät he olisi julkaisseet albumia, elleivät olisi olleet varmoja, että myös fyysinen CD myisi hyvin.

### Singlet

Thom Yorke kappaleen "House of Cards" musiikkivideolla.
*Pääartikkeli: "Jigsaw Falling into Place"*
Ensimmäinen single albumilta oli "Jigsaw Falling into Place", joka julkaistiin 14. tammikuuta 2008 Kappale oli useita viikkoja sadan radiossa soitetuimman joukossa Yhdysvalloissa, ja se sijoittui "modern rock" -listalla 69:nneksi. Britannian singlelistalla single nousi ensimmäisellä viikollaan 30:nneksi, mikä oli Radioheadille huonoin sijoitus sitten vuoden 1993 singlen "Pop Is Dead".

*Pääartikkeli: "Nude"*
Toinen single albumilta oli "Nude", joka julkaistiin 31. maaliskuuta 2008. Singlen markkinoimiseksi julkaistiin kilpailu, jossa fanien piti remiksata kappale. Remiksit julkaistiin myöhemmin iTunesissa.

*Pääartikkeli: "House of Cards"*
Kappaleet "House of Cards" ja "Bodysnatchers" julkaistiin promosinglenä kesällä 2008. Kappaleesta "House of Cards" tehtiin myös erikoinen musiikkivideo, jossa ei käytetty lainkaan kameraa, vaan se luotiin käyttämällä 3D- ja laserteknologiaa.

*Pääartikkeli: "Reckoner"*
Neljäntenä singlenä albumilta julkaistiin syyskuussa 2008 "Reckoner", jolle organisoitiin samantyyppinen remix-kilpailu kuin "Nudelle".

Vastaanotto
-----------

### Kriitikoiden arviot

Monet kriitikot kehuivat *In Rainbowsia*, ja se sai esimerkiksi Metacriticissa arvosanan 88/100. *The Guardianin* arvostelu oli erittäin myönteinen, kuten *The Provincenkin*, joka kertoi *In Rainbowsin* olevan "ihastuttavin, koskettavin ja ihmisläheisin" Radioheadin levy sitten *OK Computerin*." Useat arvostelijat sanoivat albumin kuulostavan siltä, että yhtye oli nauttinut studiossa tehdessään sitä. *The Hartford Courant* kutsui kappaleita "taidokkaaksi soittimien ja elektronisten äänten sekoitukseksi, jossa on mukana aineksia kaikista niistä asioista, joita Radiohead on tehnyt ennen, mutta se ei silti kuulosta tarkalleen niiltä".

Albumi sai myös negatiivista palautetta: *Dusted Magazinen* arvostelussa sanottiin, että kappaleet vaikuttavat syntyneen jameissa eikä tämäntyylinen tekniikka ole yhtyeen vahvuuksia. Arvostelun mukaan yhtyeen vahvoja puolia ovat Yorken ääni ja melodiat, joita ei albumilla kuulla tarpeeksi. Eräässä arvostelussa sanottiin myös, että albumilla ei ollut yhtään erottuvaa kappaletta eikä kohokohtaa. Albumi nimettiin kuitenkin yhdeksi vuoden 2007 parhaimmista albumeista monissa julkaisuissa. Se oli vuoden paras *Billboardin*, *Filterin*, *Mojon*, *PopMattersin* ja *Soundin* listoilla; *NME* ja *The A.V. Club* pitivät sitä kolmanneksi parhaana, *Pitchfork Media* ja *Q* sijoittivat sen neljänneksi ja *Rolling Stone* ja *Spin* kuudenneksi. *In Rainbows* oli ehdokkaana Mercury Music Prize -palkinnon saajaksi vuonna 2008. Levy oli ehdokkaana myös vuoden 2009 Grammy-gaalassa, osioissa vuoden albumi, paras vaihtoehtomusiikin albumi, vuoden tuottaja ja paras erikoisversion pakkaus. Albumi voitti osiot paras vaihtoehtomusiikin albumi ja paras erikoisversion pakkaus. Kappaleelle "House of Cards" ja sen musiikkivideolle osui kolme ehdokkuutta.

#### Albumin arvosteluja

|  |  |
| --- | --- |
| * All Music Guide 2007: 4/5 tähteä
* *Entertainment Weekly* 16. lokakuuta 2007:
* *The Guardian* 10. lokakuuta 2007: 5/5 tähteä
* *Mesta* 22. lokakuuta 2007: 4/5 tähteä
* *NME* 14. joulukuuta 2007:
 | * *Pitchfork Media* 15. lokakuuta 2007: 9.3/10
* *Q-lehti* Joulukuu 2007: 5/5 tähteä
* *Rolling Stone* 10. lokakuuta 2007: 4.5/5 tähteä
* *Soundi* 10. lokakuuta 2007: 4/5 tähteä
* *The Wire* Joulukuu 2007: 6/10 tähteä
 |

### Myynti

Lokakuussa 2007 paljastettiin, että suurin osa albumin lataajista maksoi siitä normaalin vähittäismyyntihinnan, vain harvat latasivat sen ilmaiseksi ja monet tilasivat boksiversion. Gigwise.com kertoi, että julkaisupäivänä 10. lokakuuta 2007 albumia ladattiin 1,2 miljoonaa kertaa. Yhtyeen manageri Bryce Edge piti lukua kuitenkin liioiteltuna. Noin kolmasosa niistä, jotka latasivat albumin, eivät maksaneet mitään, ja keskimääräinen maksu albumista oli neljä puntaa. Joulukuun 2007 haastattelussa yhtyeen jäsenet kertoivat albumin boksiversioita ostetun 60 000–80 000 kappaletta.

Albumin Internetin kautta tapahtunutta latausta ja boksiversion myyntiä ei lasketa Britannian albumilistalle. Kuitenkin monia albumin kappaleita soitettiin Yhdysvaltojen radiokanavilla ja albumin menestynein kappale, "Bodysnatchers", nousi 12:nneksi Yhdysvaltojen "Modern Rock" -listalla. *In Rainbows* nousi ensimmäisellä viikollaan *Billboard* 200 -listalla 156:nneksi ja toisella viikollaan ensimmäiseksi, ja sitä myytiin yli 120 000 kopiota. Myös Britannian listoilla albumi oli ensimmäinen. Kaikkiaan *In Rainbowsia* on myyty Yhdysvalloissa noin 281 000 kopiota.

Kappaleet
---------

1. 15 Step – 3.57
2. Bodysnatchers – 4.02
3. Nude – 4.15
4. Weird Fishes/Arpeggi – 5.18
5. All I Need – 3.48
6. Faust Arp – 2.09
7. Reckoner – 4.50
8. House of Cards – 5.28
9. Jigsaw Falling into Place – 4.09
10. Videotape – 4.39

Erikoisversion bonuskappaleet
1. 
2. Jigsaw Falling into Place – 4.09
3. Down Is the New Up (Live) – 5.07
4. Last Flowers (Live) – 4.11

Tämä versio albumista sisälsi "Jigsaw Falling into Place" -singlen kappaleet.

### Bonuslevy

"Discbox"-versio albumista sisältää toisen levyn, joka sisältää kahdeksan ylimääräistä kappaletta. Levyn pituus on 26:53.

1. MK 1 – 1.04
2. Down Is the New Up – 4.59
3. Go Slowly – 3.48
4. MK 2 – 0.53
5. Last Flowers – 4.27
6. Up on the Ladder – 4.17
7. Bangers + Mash – 3.20
8. 4 Minute Warning – 4.06

Tekijät
-------

|  |  |
| --- | --- |
| Yhtyeen kokoonpano
* Thom Yorke – laulu, kitara, piano, rummut, erilaiset elektroniset instrumentit
* Jonny Greenwood – kitara, ondes martenot, koskettimet, ohjelmointi, modulaarisyntetisaattori, sekvensseri, celesta, jousiorkesteri
* Colin Greenwood – bassokitara, sekvensseri
* Ed O'Brien – kitara, taustalaulu
* Phil Selway – rummut, ohjelmointi

Muut muusikot
* The Millennia Ensemble – kielisoittimet
* Matrix musiikkikoulu – lapsikuoro kappaleessa "15 Step"

 | Tuotanto
* Nigel Godrich – tuottaja, miksaaja, tekniikka
* Richard Woodcraft – tekniikka
* Hugo Nicolson – tekniikka
* Dan Grech-Marguerat – tekniikka
* Bob Ludwig – masterointi

Kansitaide
* Stanley Donwood – kansitaide
* Thom Yorke (nimellä Dr Tchock) – kansitaide

 |

Listasijoitukset
----------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Lista (2008) | Sijoitus  |
| --- | --- |
| Yhdistynyt kuningaskunta Britannian albumilista | 1 |
| Yhdysvallat Yhdysvaltojen *Billboard* 200 | 1 |
| Ranska Ranskan albumilista | 1 |
| Kanada Kanadan albumilista | 1 |
| Irlanti Irlannin albumilista | 1 |
| Australia Australian *ARIA* albumilista | 2 |
| Suomi Suomen albumilista | 2 |

 | 

| Lista (2008) | Sijoitus  |
| --- | --- |
| Uusi-Seelanti Uuden-Seelannin *RIANZ* albumilista | 2 |
| Norja Norjan albumilista | 6 |
| Ruotsi Ruotsin albumilista | 6 |
| Tanska Tanskan albumilista | 7 |
| Italia Italian *FIMI* albumilista | 7 |
| Saksa Saksan albumilista | 8 |
| Japani Japanin *Oricon* albumilista | 11 |

 |

Julkaisuhistoria
----------------

| Maa | Päivä | Levy-yhtiö | Formaatti | Kataloginumero |
| --- | --- | --- | --- | --- |
|  Maailmanlaajuinen (Internet) | 10. lokakuuta 2007 | Omakustanne | Digitaalinen (ladattavissa Internetistä) | – |
|  Maailmanlaajuinen | 3. joulukuuta 2007 | Omakustanne | 2xLP / 2xCD / boksi | \_X\_X001 / CD\_X\_X001 / CDS\_X\_X001 |
| Japani Japani | 26. joulukuuta 2007 | Hostess | CD | XCXX60001 |
| Australia Australia | 29. joulukuuta 2007 | Remote Control, XL Recordings | CD | XLCD324 / 6 34904 03242 5 |
| LP | XLLP324 / 6 34904 03241 8 |
|  Maailmanlaajuinen 
(paitsi Yhdysvallat ja Kanada) | 31. joulukuuta 2007 | XL Recordings | CD | XLCD324 / 6 34904 03242 5 |
| LP | XLLP324 / 6 34904 03241 8 |
| Yhdysvallat Yhdysvallat | 1. tammikuuta 2008 | TBD Records, ATO Records | CD | TBD0001 / 88088-21622-2 |
| LP | ATLP03 / 21623 |
| Kanada Kanada | 1. tammikuuta 2008 | TBD Records, MapleMusic, Fontana | CD | TBD0001 |
| Yhdistynyt kuningaskunta Yhdistynyt kuningaskunta† | 2008 | Hi-Note Music UK | CD | 481 |
|

†Erikoisversio, jossa mukana bonuskappaleita

Lähteet
-------

1. 1 2 3  Discbox: Tiedot  2007. inrainbows.com. Viitattu 14.10.2007. (englanniksi)
2. 1 2  Barrett, Christopher: Radiohead: Pohjois-Amerikan ja Japanin tiedot  8.11.2007. Music Week. Viitattu 11.11.2007. (englanniksi)
3. ↑  Radioheadin 'In Rainbows' julkaistaan CD:nä tänä vuonna *NME*.  8.11.2007. Viitattu 8.11.2007. (englanniksi)
4. ↑  Cohen, Jonathan: Radiohead tekee sopimuksen albumin julkaisemisesta Yhdysvalloissa  12.11.2007. Billboard. Viitattu 12.11.2007. (englanniksi)
5. 1 2  
O'Brien, Ed: "here we go"  21.7. 2005. Dead Air Space. Viitattu 21.10.2007. (englanniksi)
6. ↑  Kevään 2006 (pre-LP7) kiertueen tiedot 58hours.com. Viitattu 21.10.2007. (englanniksi)
7. ↑  Kesän 2006 (pre-LP7) kiertueen tiedot 58hours.com. Viitattu 21.10.2007. (englanniksi)
8. ↑  Tyrangiel, Josh: Radiohead sanoo: Maksa mitä haluat  1.10.2007. Time. Viitattu 16.10.2007. (englanniksi)
9. 1 2  Radiohead: In Rainbows (2007): Arvostelut Metacritic. Viitattu 14.10.2007. (englanniksi)
10. 1 2  Radioheadin CD sijalla 1 Britannian albumilistalla  6.1.2008. BBC News. Viitattu 7.1.2008. (englanniksi)
11. ↑  Cohen, Jonathan: Radiohead Nudges Blige From Atop Album Chart  9.1.2008. Billboard. Viitattu 9.1.2008. (englanniksi)
12. ↑  In Rainbows – Amplive Rainydayz Remixes Soundi. Viitattu 3.9. 2008.
13. ↑  Raposa, David: Kappaleen arvostelu: Thom Yorke & Jonny Greenwood: "Arpeggi (ft. the Nazareth Orchestra)" *Pitchfork Media*.  30.3.2005. Viitattu 21.10.2007. (englanniksi)
14. ↑  Trade Justice Movement – Lontoo, Englanti greenplastic.com. Viitattu 21.10.2007. (englanniksi)
15. ↑  Radiohead työskentelee kadotetun 'OK Computerin' kappaleen kanssa  20.2.2006. NME. Viitattu 21.10.2007. (englanniksi)
16. 1 2 3 4 5  Pareles, Jon: With Radiohead, and Alone, the Sweet Malaise of Thom Yorke  2.7. 2006. The New York Times. Viitattu 18.10.2007. (englanniksi)
17. 1 2 3 4  Kent, Nick: Ghost In The Machine.  *Mojo*, lehden elokuun 2006 numero, s. 74–77.  (englanniksi)
18. ↑  Marshall, Julian: Radiohead: Eksklusiivinen haastattelu, osa 2 *NME*.  21.10.2007.  (englanniksi)
19. ↑  Anders, Marcel; suomentanut Niininen Satu: Radiohead.  *Soundi*, Joulukuu 2007, 2007. vsk, nro 12, s. 93.
20. ↑  Roberts, Geneviève: Radiohead auttoi V Festivaalin ennätykseensä lipunmyynnissä *The Independent*.  4.3.2006. Viitattu 21.10.2007. (englanniksi)
21. ↑  Orshoski, Wes ja French, Ben: Bonnaroo, päivä 2: Radiohead *Billboard*.  18.6.2006. Viitattu 21.10.2007. (englanniksi)
22. ↑  Yorke, Thom: "if you are concerned about climate change"  15.10.2006. Dead Air Space. Viitattu 14.10.2007. (englanniksi)
23. ↑  Yorke, Thom: "back at werk"  19.1.2007. Dead Air Space. Viitattu 21.10.2007. (englanniksi)
24. ↑  Sleightholm, Stacey: Radioheadin Thom Yorke on peloissaan uudesta albumista, ja muuttuu taas poliittiseksi  25.4.2007. Exclaim!. Viitattu 11.5.2007. (englanniksi)
25. ↑  Radiohead's "In Rainbows": Arvostelu kappale kappaleelta  1.10.2007. Rolling Stone. Viitattu 10.10.2007. (englanniksi)
26. ↑  Godrich, Nigel: "a bit of tape from the studio"  15.6.2007. Dead Air Space. Viitattu 15.6.2007. (englanniksi)
27. ↑  Radiohead masteroi seitsemättä albumiaan New Yorkissa  16.7. 2007. NME. Viitattu 22.7. 2007. (englanniksi)
28. ↑  Pitchforkin opas In Rainbowsiin  9.10.2007. Pitchfork. Viitattu 14.11.2007. (englanniksi)
29. ↑  Ed O'Brien & Thom Yorke BBC 6Musicissa  19.11.2007. BBC 6 Music. Viitattu 23.11.2007. (englanniksi)
30. ↑  Matrixin oppilaat äänittivät Radioheadin kanssa maaliskuussa 2007  2007. Matrix Music School & Arts Centre. Viitattu 30.12.2007.  (englanniksi)
31. ↑  Hardy, Joe: Lapset kappaleessa 15 step  14.11.2007. Joe.Blog. Viitattu 30.12.2007.  (englanniksi)
32. 1 2  Marshall, Julian. "Rainbow Warriors", NME, 8.12.2007, p. 12. Luettu 30.12.2007.  (englanniksi)
33. 1 2  Pareles, Jon: Pay What You Want for This Article  9.12.2007. The New York Times. Viitattu 30.12.2007.  (englanniksi)
34. 1 2  Byrne, David: David Byrne and Thom Yorke on the Real Value of Music  18.12.2007. *Wired*. Viitattu 29.12.2007.  (englanniksi)
35. ↑  Radiohead paljastaa 'pelottavan' uuden albumin  3.4.2006. NME. Viitattu 11.3.2007.  (englanniksi)
36. 1 2  McLean, Craig: Caught in the flash  9.12.2007. *The Observer*. Viitattu 1.1.2008.  (englanniksi)
37. ↑  Lamacq, Steve: Ed O'Brien & Thom Yorke BBC 6Musicissa  19.11.2007. BBC 6 Music. Viitattu 30.12.2007.  (englanniksi)
38. 1 2  Smyth, David: Off the Record – Radiohead are right on the money  5.10.2007. *Evening Standard*. Viitattu 26.10.2007.  (englanniksi)
39. ↑  Elize: Stanley Donwood In Rainbowsilla  10.10.2007. *Creative Review*. Viitattu 5.11.2007.  (englanniksi)
40. ↑  Radiohead artist reveals secret 'In Rainbows' cover art  24.10.2007. *NME*. Viitattu 26.10.2007.  (englanniksi)
41. ↑  Bienstock, Hal: Radioheadin uusi albumi on valmis...mitä nyt?  7.9. 2007. Billboard. Viitattu 17.10.2007.  (englanniksi)
42. ↑  Fricke, David: Radiohead's Thom Yorke on Going Solo  1.6.2006. *Rolling Stone*. Viitattu 17.10.2007.  (englanniksi)
43. ↑  Exclusive – Radiohead UK tour revealed  21.3.2006. *NME*. Viitattu 11.3.2007.  (englanniksi)
44. ↑  Radiohead zoning in on seventh album, reveal new track  21.7. 2005. Soundgenerator.com. Viitattu 6.7. 2007.  (englanniksi)
45. ↑  Anders, Marcel; suomentanut Niininen Satu: Radiohead.  *Soundi*, Joulukuu 2007, 2007. vsk, nro 12, s. 90.
46. 1 2  Brandle, Lars: Radiohead In Direct-Licensing Deal For New CD  9.10.2007. Billboard. Viitattu 17.10.2007.  (englanniksi)
47. ↑  Greenwood, Jonny: In Rainbows  1.10.2007. Dead Air Space. Viitattu 1.10.2007.  (englanniksi)
48. ↑  PacketExchange tuo Radioheadin uuden albumin faneille ympäri maailmaa ennätysajassa  12.10.2007. StreamingMedia.com. Viitattu 24.10.2007.  (englanniksi)
49. ↑  Van Buskirk, Eliot: Tulevatko Radioheadin serverit kestämään kaikki huomisen lataukset?  9.10.2007. *Wired*. Viitattu 15.10.2007.  (englanniksi)
50. ↑  It's Up To You  2007. inrainbows.com. Viitattu 14.10.2007.  (englanniksi)
51. 1 2  The End of The Beginning  5.12.2007. Dead Air Space. Viitattu 6.12.2007.  (englanniksi)
52. ↑  Anders, Marcel; suomentanut Niininen Satu: Radiohead.  *Soundi*, Joulukuu 2007, 2007. vsk, nro 12, s. 93.
53. ↑  Radiohead 'In Rainbows' CD Release Date Announced  13.11.2007. Remote Control Records. Viitattu 18.11.2007.  (englanniksi)
54. ↑  Cohen, Jonathan: Radiohead Sets U.S. Deal For New Album Release  12.11.2007. Billboard. Viitattu 12.11.2007.  (englanniksi)
55. ↑  Maple/Fontana julkaisee Radioheadin Rainbowsin Kanadassa  10.12.2007. *Chart*. Viitattu 12.12.2007.  (englanniksi)
56. ↑  Leeds, Jeff: Radiohead Said to Shun Major Labels in Next Deal  13.10.2007. *The New York Times*. Viitattu 24.10.2007.  (englanniksi)
57. ↑  Radiohead: Radiohead – In Rainbows – Kaupoissa 01.01.08  14.12.2007. YouTube. Viitattu 15.12.2007.  (englanniksi)
58. ↑  Koko 'tee-se-itse-pakkaus'-mainos internetissä  14.12.2007. ateaseweb.com. Viitattu 17.12.2007.  (englanniksi)
59. ↑  Brandle, Lars: Radiohead's 'In Rainbows' Looms For U.K. No. 1  2.1.2008. Billboard. Viitattu 3.1.2008.  (englanniksi)
60. ↑  Parker, Lyndsey: Ring In The New Year With Radiohead!  31.12.2007. Yahoo! Music. Viitattu 18.1.2008. (englanniksi)
61. ↑  
Brandle, Lars: Radiohead palaa tielle päälle vuonna 2008.  *Billboard.com*, 18.10.2007. Artikkelin verkkoversio. Viitattu 21.12.2007.  (englanniksi)
62. ↑  Edgecliffe-Johnson, Andrew: Radiohead MP3-julkaisu on taktiikka CD:n myynnin nostamiseksi  11.10.2007. *Financial Times*.  Arkistoitu 26.12.2007. Viitattu 23.11.2007.  (englanniksi)
63. ↑  Radiohead paljastaan Britannian Rainbowsin julkaisupäivän  8.11.2007. Pitchfork Media. Viitattu 8.11.2007. (englanniksi)
64. ↑  Mediabase 24/7 – 7 Day Charts – Alternative – Dec 21-Dec 27  2007. Mediabase. Viitattu 28.12.2007. (englanniksi)
65. ↑  Radiohead ilmoittaa uuden singlen tiedot *NME*.  12.3.2008. Viitattu 13.3.2008. (englanniksi)
66. ↑  Radiohead make new video – without cameras *NME*.  11.7. 2008. Viitattu 11.7. 2008. (englanniksi)
67. ↑  Dead Air Space: Reckoner remix  23.9. 2008. Radiohead.com. Viitattu 27.9. 2008. (englanniksi)
68. 1 2  Petridis, Alexis: Radioheadin In Rainbows – viiden tähden arvostelu  10.10.2007. The Guardian. Viitattu 14.10.2007.  (englanniksi)
69. ↑  Sperounes, Sandra: *OK Computerin* Radiohead on palannut  12.10.2007. *The Province*. Viitattu 14.10.2007.  (englanniksi)
70. ↑  Jones, David: radioheadin 'in rainbowsin' arvostelu plus kappaleet  11.10.2007. Collective. Viitattu 14.10.2007.  (englanniksi)
71. ↑  Hubbard, Michael: Radiohead – In Rainbows : albumin arvostelu  lokakuu 2007. musicOMH.com. Viitattu 14.10.2007.  (englanniksi)
72. ↑  Fiander, Matthew: Radiohead: In Rainbows  15.10.2007. PopMatters. Viitattu 21.10.2007.  (englanniksi)
73. ↑  Danton, Eric R.: Sekoitus taidetta ja etiikkaa  11.10.2007. *The Hartford Courant*. Viitattu 14.10.2007. (englanniksi)
74. ↑  Wilmoth, Charlie: Dusted arvostelee: Radiohead – *In Rainbows*  11.10.2007. Dusted Magazine. Viitattu 14.10.2007.  (englanniksi)
75. ↑  Fisher, Tyler: Radiohead – In Rainbows arvostelu  11.10.2007. Sputnikmusic.com. Viitattu 14.10.2007.  (englanniksi)
76. 1 2  Metacritic: Vuoden 2007 parhaat albumit Metacritic. Viitattu 20.12.2007.  (englanniksi)
77. ↑  Alanko, Tero: Kriitikoiden valinnat 2007 – Ulkomaat.  *Soundi*, Joulukuu 2007, 2007. vsk, nro 12, s. 48.
78. ↑  Radiohead News – 2008 Mercury Music Prize Nominees Announced Radiohead, Adele & Estelle  24.7. 2008. idiomag. Viitattu 12.8.2008. (englanniksi)
79. ↑  Shortlists Nation Wide Mercury. Viitattu 29.9. 2008. (englanniksi)
80. ↑  The 51st Annual Grammy Awards Nominations List  3.12.2008. Grammy.com. Viitattu 20.12.2008. (englanniksi)
81. ↑  Kellman, Andy: In Rainbows – Radiohead *All Music Guide*.  2007. Viitattu 29.9. 2008. (englanniksi)
82. ↑  Hermes, Will: In Rainbows (2007) – Radiohead *Entertainment Weekly*.  16.10.2007. Viitattu 29.9. 2008. (englanniksi)
83. ↑  Petridis, Alexis: Radiohead's In Rainbows – a five-star review *The Guardian*.  10.10.2007. Viitattu 29.9. 2008. (englanniksi)
84. ↑  Asuintupa, Tomi: Radiohead: In Rainbows *Mesta*.  22.10.2007. Viitattu 29.9. 2008.
85. ↑  Radiohead – In Rainbows *NME*.  14.12.2007. Viitattu 29.9. 2008. (englanniksi)
86. ↑  Pytlik, Mark: Radiohead: In Rainbows *Pitchfork Media*.  15.10.2007. Viitattu 29.9. 2008. (englanniksi)
87. ↑  Radiohead – In Rainbows.  *Q Magazine*, Joulukuu 2007, s. 106-107.  (englanniksi)
88. ↑  Sheffield, Rob: Rolling Stone Review: Radiohead's "In Rainbows" *Rolling Stone*.  10.10.2007. Viitattu 29.9. 2008. (englanniksi)
89. ↑  Sipilä, Jani: Radiohead- In Rainbows *Soundi*.  10.10.2007. Viitattu 29.9. 2008.
90. ↑  Radiohead – In Rainbows.  *The Wire*, Joulukuu 2007, s. 63.  (englanniksi)
91. ↑  Fanit rysähtivät Radioheadin albumin sivustolle  2.10.2007. BBC News. Viitattu 17.10.2007.  (englanniksi)
92. ↑  Colothan, Scott: Exclusive: Radiohead Sell 1.2million Copies Of 'In Rainbows'  11.10.2007. Gigwise.com. Viitattu 12.10.2007.  (englanniksi)
93. ↑  Brandle, Lars: Radiohead palaa tien päälle vuonna 2008  18.10.2007. Billboard. Viitattu 19.10.2007.  (englanniksi)
94. ↑  Sherwin, Adam: Minkä arvoinen Radioheadin albumi on? Ei minkään, sanoo kolmasosa faneista  11.10.2007. The Times. Viitattu 13.10.2007.  (englanniksi)
95. ↑  Brown, Jonathan: Radiohead album goes live on the internet  11.10.2007. *The Independent*. Viitattu 21.10.2007.  (englanniksi)
96. ↑  Mediabase 24/7 – 7 Day Charts – Alternative – Dec 21-Dec 27  2007. Mediabase. Viitattu 28.12.2007.  (englanniksi)
97. ↑  Radiohead: Artistin listahistoria Billboard.  Arkistoitu 22.11.2007. Viitattu 29.12.2007.  (englanniksi)
98. ↑  Cohen, Jonathan: Radiohead Nudges Blige From Atop Album Chart  9.1.2008. Billboard. Viitattu 9.1.2008.  (englanniksi)
99. ↑  Billboard 200 (englanniksi)
100. ↑  AllMusic (((In Rainbows Limited Edition – Overview)))  2008. AllMusic. Viitattu 23.8.2008. (englanniksi)
101. 1 2  Radiohead: In Rainbows *Music Charts*. aCharts.us. Viitattu 11.1.2008. (englanniksi)

Aiheesta muualla
----------------

* InRainbows.com (englanniksi)
* TBD:n sivusto *In Rainbowsille* (englanniksi)
* *In Rainbows* MusicBrainz sivustolla (englanniksi)

Radiohead

| 
* Thom Yorke
* Jonny Greenwood
* Ed O'Brien
* Colin Greenwood
* Phil Selway

 |
| --- |

|  |  |
| --- | --- |
| Studioalbumit | 
* *Pablo Honey*
* *The Bends*
* *OK Computer*
* *Kid A*
* *Amnesiac*
* *Hail to the Thief*
* *In Rainbows*
* *The King of Limbs*
* *A Moon Shaped Pool*

 |
| EP:t | 
* *Manic Hedgehog* (On a Friday)
* *Drill*
* *Itch*
* *My Iron Lung*
* *No Surprises/Running from Demons*
* *Airbag/How Am I Driving?*
* *I Might Be Wrong*
* *COM LAG (2plus2isfive)*

 |
| Kokoelmat | 
* *Radiohead*
* *Radiohead: The Best of*

 |
| Singlet | 
* "Creep"
* "Anyone Can Play Guitar"
* "Pop Is Dead"
* "Stop Whispering"
* "My Iron Lung"
* "High and Dry"/"Planet Telex"
* "Fake Plastic Trees"
* "Just"
* "Street Spirit (Fade Out)"
* "Paranoid Android"
* "Karma Police"
* "No Surprises"
* "Pyramid Song"
* "Knives Out"
* "There There"
* "Go to Sleep"
* "2 + 2 = 5"
* "Jigsaw Falling into Place"
* "Nude"
* "House of Cards"/"Bodysnatchers"
* "Reckoner"
* "Harry Patch (In Memory Of)"
* "These Are My Twisted Words"
* "Supercollider / The Butcher"
* "The Daily Mail / Staircase"

 |
| Videotallenteet | 
* *Live at the Astoria*
* *7 Television Commercials*
* *Meeting People Is Easy*
* *The Most Gigantic Lying Mouth of All Time*
* *In Rainbows – From the Basement*

 |
| Muut artikkelit | 
* Diskografia
* Kappaleet
* B-puolet ja muut harvinaisuudet
* Nigel Godrich
* Stanley Donwood
* *The Eraser*
* *Jonny Greenwood Is the Controller*

 |